Priekšlikums PADOMES LĒMUMS, ar ko atceļ Lēmumu 2010/371/ES (2010. gada 7. jūnijs) par apspriešanās procedūras pabeigšanu ar Madagaskaras Republiku saskaņā ar ĀKK un ES partnerattiecību nolīguma 96. pantu /* COM/2014/0145 final - 2014/0082 (NLE) */





PASKAIDROJUMA RAKSTS Eiropas Savienības Padome 2010. gada 7. jūnijā nolēma pieņemt atbilstošus pasākumus attiecībā uz Madagaskaras Republiku pēc tam, kad tika pabeigta apspriešanās procedūra, kas sākta saskaņā ar 96. pantu Partnerattiecību nolīgumā starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā[1] un grozīts Vagadugu, Burkinafaso 2010. gada 22. jūnijā[2] (turpmāk "ĀKK un EK partnerattiecību nolīgums"), (2010/371/ES)[3]. Minēto lēmumu pagarināja un grozīja ar Padomes Lēmumiem 2011/324/UE[4], 2011/808/UE[5] un, visbeidzot, ar Lēmumu 2012/749/UE[6]. Tajā ir noteikts, ka atbilstošie pasākumi ir spēkā "līdz brīdim, kad Padome, pamatojoties uz Komisijas priekšlikumu, noteiks, ka Madagaskarā ir notikušas ticamas vēlēšanas un ir atjaunota konstitucionālā kārtība (..)". Priekšlikums atcelt Padomes lēmumu pamatojas – saskaņā ar ĀKK un EK partnerattiecību nolīguma[7] 96. pantu – uz to, ka vairs nepastāv iemesli atbilstošu pasākumu (pēc antikonstitucionālā apvērsuma 2009. gadā pie varas pārejas posma iestādes) veikšanai. Ticamu prezidenta un likumdevēja vēlēšanu norise 2013. gada 25. oktobrī un 20. decembrī, oficiālo rezultātu paziņošana 2014. gada 17. janvārī un 6. februārī un jaunievēlēto institūciju inaugurācija iezīmē konstitucionālās kārtības atjaunošanu Madagaskarā. Turklāt AP/PV Ketrina Eštone pauda gandarījumu un pozitīvi izteicās par vēlēšanu procesa norisi[8]. Tādējādi ir izpildīti visi nosacījumi, lai tiktu izpildītas visas ES saistības attiecībā uz Madagaskaru, kuras norādītas Padomes Lēmuma 2011/808/ES pielikumā, un lai Padome varētu atcelt spēkā esošo lēmumu. Pagaidu pasākumu atcelšana būs skaidrs un spēcīgs ES politiskais signāls Madagaskarai un visiem starptautiskajiem partneriem, jo īpaši partneriem Āfrikā, par ES atbalstu šim pēckrīzes posmam, kas tiek uzsākts un kas ļaus normalizēt sadarbību starp ES un Madagaskaru. 2014/0082 (NLE) Priekšlikums PADOMES LĒMUMS, ar ko atceļ Lēmumu 2010/371/ES (2010. gada 7. jūnijs) par apspriešanās procedūras pabeigšanu ar Madagaskaras Republiku saskaņā ar ĀKK un ES partnerattiecību nolīguma 96. pantu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā[9] un grozīts Vagadugu, Burkinafaso, 2010. gada 22. jūnijā[10] (turpmāk "ĀKK un ES partnerattiecību nolīgums"), un jo īpaši tā 96. pantu, ņemot vērā Iekšējo nolīgumu starp dalībvalstu valdību pārstāvjiem Padomes sanāksmē par pasākumiem, kas jāveic, un procedūrām, kas jāievēro, lai īstenotu ĀKK un EK partnerattiecību nolīgumu[11], un jo īpaši tā 3. pantu, ņemot vērā Eiropas Komisijas priekšlikumu, vienojoties ar Savienības Augsto pārstāvi ārlietās un drošības politikas jautājumos, tā kā: (1) Lēmums 2010/371/ES (2010. gada 7. jūnijs) par apspriešanās procedūras pabeigšanu ar Madagaskaras Republiku saskaņā ar ĀKK un EK partnerattiecību nolīguma 96. pantu[12] tika pieņemts, lai īstenotu atbilstošus pasākumus pēc tam, kad tika pārkāpti ĀKK un EK partnerattiecību nolīguma 9. pantā minētie svarīgie elementi. (2) Ar 2011. gada 30. maija Lēmumu 2011/324/ES[13] šo pasākumu piemērošana tika pagarināta līdz 2011. gada 6. decembrim, ar 2011. gada 5. decembra Lēmumu 2011/808/ES[14] tie tika grozīti un pagarināti līdz 2012. gada 5. decembrim un, visbeidzot, ar 2012. gada 3. decembra Lēmumu 2012/749/ES[15] pagarināti uz nenoteiktu laiku "līdz brīdim, kad Padome, pamatojoties uz Komisijas priekšlikumu, noteiks, ka Madagaskarā ir notikušas ticamas vēlēšanas un ir atjaunota konstitucionālā kārtība (..)". (3) Prezidenta un likumdevēja vēlēšanas notika 2013. gada 25. oktobrī un 20. decembrī, rezultāti tika oficiāli paziņoti 2014. gada 17. janvārī un 6. februārī un notika jaunievēlēto institūciju inaugurācija, iezīmējot konstitucionālās kārtības atjaunošanu Madagaskarā. AP/PV Ketrina Eštone 2014. gada 7. februārī[16] pauda gandarījumu un pozitīvi izteicās par vēlēšanu procesa norisi. (4) Tā kā nosacījumi (ticamu prezidenta un likumdevēja vēlēšanas norise, oficiālo rezultātu paziņošana un jaunievēlēto institūciju inaugurācija, iezīmējot konstitucionālās kārtības atjaunošanu Madagaskarā) ir izpildīti, lai tiktu izpildītas ES saistības attiecībā uz Madagaskaru, kuras norādītas iepriekš minētā Lēmuma 2011/808/ES pielikumā (lēmuma atcelšana saskaņā ar 96. pantu), būtu jāatceļ spēkā esošais lēmums, IR PIEŅĒMUSI ŠO LĒMUMU. 1. pants Ar šo tiek atcelts Padomes Lēmums 2010/371/ES (2010. gada 7. jūnijs) par apspriešanās procedūras pabeigšanu ar Madagaskaras Republiku saskaņā ar ĀKK‑ un EK partnerattiecību nolīguma 96. pantu. 2. pants Šis lēmums stājas spēkā tā pieņemšanas dienā. Briselē, Padomes vārdā — priekšsēdētājs [1] OV L 317, 15.12.2000., 3. lpp. [2] OV L 287, 4.11.2010., 3. lpp. [3] OV L 169, 3.07.2010., 13. lpp. [4] OV L 146, 1.6.2011., 2. lpp. [5] OV L 324, 7.12.2011., 1. lpp. [6] OV L 333, 5.12.2012., 46. lpp. [7] Kotonū nolīguma 96. panta 2. punkta a) apakšpunkta otrajā teikumā ir noteikts, ka "šos pasākumus atceļ, tiklīdz vairs nepastāv iemesli to veikšanai". [8] Skatīt AP/PV Ketrinas Eštones preses pārstāvja 2014. gada 7. februāra paziņojumu. [9] OV L 317, 15.12.2000., 3. lpp. [10] OV L 287, 4.11.2010., 3. lpp. [11] OV L 317, 15.12.2000., 376. lpp. [12] OV L 169, 3.07.2010., 13. lpp. [13] OV L 146, 1.6.2011., 2. lpp. [14] OV L 324, 7.12.2011., 1. lpp. [15] OV L 333, 5.12.2012., 46. lpp. [16] Skatīt AP/PV Ketrinas Eštones preses pārstāvja 2014. gada 7. februāra paziņojumu.